1919.

Na osnovu člana 36 i 42 Zakona o kulturi ("Sl. list CG", br. 49/08, 16/11, 40/11, 38/12), člana 8 stav 1, član 9 stav 2 i člana 10 Zakona o muzejskoj djelatnosti ("Sl. list CG", br. 49/10, 40/11), člana 34 i 45 Zakona o lokalnoj samoupravi ("Sl. list RCG", br. 42/03, 28/04, 75/05, 13/06, "Sl. list CG", br. 88/09, 03/10, 73/10, 38/12, 10/14, 57/14 i 03/16), člana 31 Statuta Opštine Tivat ("Sl. list RCG-opštinski propisi", br. 40/04, 26/06 i "Sl. list CG-opštinski propisi" br. 12/11, 21/11 i 03/13) Skupština opštine Tivat, na sjednici održanoj dana 07.11.2017 godine, donosi

ODLUKA

o osnivanju Javne ustanove Muzej i galerija Tivat

("Službeni list Crne Gore - opštinski propisi", br. 048/17 od 24.11.2017)

I OSNOVNE ODREDBE

Član 1

Ovom Odlukom osniva se Javna ustanova Muzej i galerija Tivat (u daljem tekstu: Ustanova).

Osnivač Ustanove je Opština Tivat (u daljem tekstu: Osnivač).

Ustanova iz stava 1 ovog člana osniva se izdvajanjem Radne jedinice Galerija i muzejska zbirka iz JU Centar za kulturu Tivat.

Član 2

Naziv Ustanove je Javna ustanova Muzej i galerija Tivat.

Sjedište Ustanove je u Tivtu, Trg od kulture broj 4.

Član 3

Ustanova se osniva kao javna ustanova koja u muzejskoj djelatnosti obavlja poslove od javnog interesa, na način i pod uslovima utvrđenim zakonom, statutom i ovom odlukom.

Ustanova se osniva se kao kompleksni muzej.

Član 4

Ustanova ima svojstvo pravnog lica.

Ustanova stiče svojstvo pravnog lica danom upisa u Centralni registar privrednih subjekata.

U pravnom prometu sa trećim licima Ustanova istupa u svoje ime i za svoj račun.

Član 5

Djelatnost Ustanove je:

- sakupljanje muzejskog materijala putem terenskih istraživanja, otkupom, poklonom, razmjenom i na drugi način, a na osnovu programa sakupljanja koji donosi organ upravljanja na period od pet godina,

- sprovođenje preventivne i trajne zaštite muzejskih predmeta i muzejske dokumentacije,

- istraživanje u muzejskoj djelatnosti radi sakupljanja, valorizacije i prezentacije muzejskog materijala,

- vršenje stručne obrade muzejskog materijala kroz identifikaciju, determinaciju, klasifikaciju i kategorizaciju, analizu i opis, vrednovanje i interpretaciju, stručno istraživanje i dokumentovanje,

- vođenje dokumentacije o muzejskom materijalu,

- privremeno čuvanje muzejskog materijala koji nema odgovarajuću zaštitu,

- revizija muzejskog materijala,

- organizovanje stalne i povremenih izložbi muzejskog materijala,

- izdavanje kataloga izložbi,

- organizovanje interaktvinih i multimedijalnih programa,

- prezentacija nematerijalne kulturne baštine,

- obavljanje i drugih djelatnosti utvrđenih Statutom a koje su od značaja za ostvarivanje djelatnosti za koju je osnovana.

Član 6

Promjena naziva, djelatnosti i sjedišta Ustanove vrši se osnivačkim aktom.

II ORGANI USTANOVE

Član 7

Organi upravljanja i rukovođenja Ustanovom su:

- Savjet

- Direktor.

Član 8

Ustanovom upravlja Savjet.

Savjet:

- donosi Statut Ustanove,

- donosi akt o unutrašnjoj organizaciji i sistematizaciji radnih mjesta i druga opšta akta,

- donosi Program rada sa finansijskim planom ustanove,

- usvaja Izvještaj o radu i izvještaj o finansijskom poslovanju Ustanove,

- bira i razrješava Direktora Ustanove u skladu sa zakonom i Statutom Ustanove,

- određuje cijene proizvoda i usluga koje pruža Ustanova,

- predlaže Osnivaču statusne promjene Ustanove,

- donosi poslovnik o radu Savjeta,

- vrši i druge poslove u skladu sa zakonom, Statutom i drugim opštim aktima Ustanove.

Član 9

Savjet Ustanove ima predsjednika i četiri člana, od kojih je jedan član iz reda zaposlenih u Ustanovi.

Za člana Savjeta, osim člana Savjeta iz reda zaposlenih, imenuje se stvaralac ili stručnjak iz oblasti koja je od značaja za razvoj kulture.

Savjet Ustanove imenuje i razrješava Osnivač.

Mandat predsjednika i članova Savjeta traje četiri godine.

Član 10

Ustanovom rukovodi Direktor.

Direktor Ustanove:

- organizuje rad i vodi poslovanje Ustanove,

- predlaže Statut Ustanove,

- predstavlja i zastupa Ustanovu,

- predlaže poslovnu politiku i programsku koncepciju razvoja Ustanove,

- predlaže akt o unutrašnjoj organizaciji i sistematizaciji poslova u Ustanovi i druge opšte akte koje donosi Savjet,

- predlaže program rada i finansijski plan Ustanove,

- podnosi Savjetu ustanove i osnivaču izvještaj o radu sa izvještajem o finansijskom poslovanju,

- stara se o obezbjeđivanju uslova i sredstava za ostvarivanje programa rada Ustanove;

- izvršava odluke savjeta Ustanove,

- donosi opšte akte koji nijesu u nadležnosti savjeta Ustanove,

- odgovoran je za zakonitost rada Ustanove,

- postavlja i razrješava rukovodioce unutrašnjih organizacionih jedinica ustanove,

- odlučuje o zasnivanju i prestanku radnog odnosa u ustanovi,

- vrši i druge poslove u skladu sa zakonom, statutom ustanove i drugim opštim aktima.

Direktora Ustanove, bira Savjet na osnovu javnog konkursa na period od četiri godine.

Uslovi i postupak za izbor i razrješenje Direktora utvrđuju se u skladu sa zakonom i Statutom Ustanove.

Član 11

Osnivač:

- daje saglasnost na Statut Ustanove,

- daje saglasnost na Program rada i finansijski plan Ustanove,

- daje saglasnost na Izvještaj o radu sa finansijskim poslovanjem Ustanove,

- donosi odluku o statutarnim promjenama, promjeni statusa, djelatnosti i naziva Ustanove,

- imenuje i razrješava Savjet Ustanove,

- daje saglasnost na Odluku Savjeta Ustanove o izboru direktora Ustanove,

- vrši i druge poslove u okviru prava i dužnosti Osnivača.

Član 12

Ustanova je dužna da obavlja djelatnost za koju je osnovana, namjenski koristi sredstva za rad i da do kraja novembra tekuće godine osnivaču podnese program rada za narednu godinu, a do kraja marta tekuće godine podnese Izvještaj o radu sa finansijskim poslovanjem za prethodnu godinu.

III FINANSIRANJE

Član 13

Sredstva za osnivanje i početak rada Ustanove obezbjeđuju se iz Budžeta Osnivača.

Sredstva za finansiranje djelatnosti Ustanove obezbjeđuju se:

- iz sredstava Budžeta Osnivača,

- sopstvenih prihoda,

- donacija,

- iz drugih izvora u skladu sa zakonom.

Sredstva za finansiranje djelatnosti Ustanove obuhvataju: sredstva za zarade i ostala primanja zaposlenih, materijalne troškove, održavanje i osiguranje objekata i opreme, tehničko-tehnološko opremanje, za realizaciju programskih aktivnosti ustanove.

Sredstva za finansiranje iz stava 1 ovog člana utvrđuju se na osnovu godišnjeg programa rada koji donosi Savjet Ustanove, uz saglasnost Osnivača.

Obaveza Osnivača je da redovno obezbjeđuje sredstva i uslove za obavljanje djelatnosti Ustanove, u skladu sa propisima.

Član 14

Imovina Ustanove je imovina Osnivača.

IV PRELAZNE I ZAVRŠNE ODREDBE

Član 15

Usaglašavanje akata, imenovanje Savjeta ustanove i izbor Direktora Ustanove, donošenje Statuta i akta o unutrašnjoj organizaciji i sistematizaciji radnih mjesta Ustanove izvršiće se u roku od 90 dana od dana stupanja na snagu ove Odluke.

Do imenovanja Direktora Ustanove funkciju Direktora obavljaće vršilac dužnosti direktora Jelena Bujišić.

Član 16

JU Muzej i galerija Tivat nastavlja da koristi sredstva i imovinu koje je koristila radna jedinica galerija i muzejska zbirka u okviru JU Centar za kulturu Tivat, u skladu sa Sporazumom sa osnivačem.

JU Muzej i galerija Tivat preuzima dio sredstava, opreme i zaposlenih u okviru JU Centar za kulturu Tivat - Radna jedinica Galerija i muzejska zbirka.

Član 17

Danom stupanja na snagu ove Odluke prestaju da važe odredbe Odluke o organizovanju JU Centar za kulturu Tivat ("Sl. list RCG -OP", br. 06/96, "Sl. list CG-OP", br. 34/08), koje se odnose na Radnu jedinicu Galerija i muzejska zbirka, a koja se po zakonu osniva kao samostalna javna Ustanova dok ostale odredbe ostaju na snazi do donošenja nove Odluke.

Član 18

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 0304-669-372

Tivat,07.11.2017. godine

Skupština Opštine Tivat

Predsjednik

Ivan Novosel, s.r.